
















z 28. apríla 2026,

ktorým sa mení a dopĺňa  zákon Slovenskej národnej rady č. 401/1990 Zb. o meste Košice v znení neskorších predpisov


     Národná rada Slovenskej republiky sa uzniesla na tomto zákone:


Čl. I

Zákon Slovenskej národnej rady č. 401/1990 Zb. o meste Košice v znení zákona Slovenskej národnej rady č. 130/1991 Zb., zákona Slovenskej národnej rady č. 295/1992 Zb., zákona Národnej rady Slovenskej republiky č. 109/1993 Z. z., zákona č. 222/2006 Z. z., zákona č. 273/2008 Z. z., zákona č. 445/2008 Z. z., zákona č. 258/2009 Z. z., zákona č. 354/2012 Z. z., zákona č. 160/2014 Z. z., zákona č. 386/2014 Z. z., zákona č. 386/2016 Z. z., zákona č. 73/2020 Z. z., zákona č. 287/2020 Z. z., zákona č. 115/2023 Z. z., zákona č. 195/2023 Z. z., zákona č. 205/2023 Z. z. a zákona č. 208/2025 Z. z. sa mení a dopĺňa takto:


1.  § 3 vrátane nadpisu znie:

„§ 3
Územné členenie mesta

(1) Mesto sa člení na mestské časti. Mestské časti sa členia na miestne časti1b). Územné členenie mesta na mestské časti a miestne časti je uvedené v prílohe.

(2) Na zlučovanie alebo rozdelenie mestských častí sa primerane použijú ustanovenia osobitného predpisu o zlučovaní a rozdelení obce.1ba) O zlúčení alebo rozdelení mestských častí však nemožno rozhodnúť skôr, ako s tým vysloví súhlas mestské zastupiteľstvo trojpätinovou väčšinou všetkých poslancov. Platnosť uznesenia mestského zastupiteľstva o vyslovení súhlasu podľa predchádzajúcej vety zaniká uplynutím dvoch rokov odo dňa prijatia uznesenia.

(3) O zmene ustanoveného územného členenia mestských častí na miestne časti môže rozhodnúť mestské zastupiteľstvo trojpätinovou väčšinou všetkých poslancov len v prípade, ak s tým vopred miestne zastupiteľstvo mestskej časti vyslovilo súhlas.

(4) Zmenu hranice katastrálneho územia, ktorá je hranicou medzi mestskými časťami, nemožno vykonať bez súhlasu miestnych zastupiteľstiev dotknutých mestských častí. Vykonanie zmeny hranice katastrálneho územia podľa predchádzajúcej vety sa považuje za schválenie zmeny územia mestských častí.“.

Poznámky pod čiarou k odkazom 1b a 1ba znejú:
„1b) § 2 ods. 2 zákona Slovenskej národnej rady č. 369/1990 Zb. o obecnom zriadení v znení neskorších predpisov.
1ba) § 2a, § 11a ods. 1 písm. a) zákona Slovenskej národnej rady č. 369/1990 Zb. v znení neskorších predpisov.“.


2. V § 10 ods. 2 sa číslo „41“ nahrádza číslom „51“.  

3. Poznámka pod čiarou k odkazu 2 znie:
„2) Zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov.“.

4. V § 10 ods. 2 sa za druhú vetu vkladá nová tretia veta a štvrtá veta, ktoré znejú: „Každá mestská časť má v mestskom zastupiteľstve aspoň jedného poslanca. Pre účely určovania volebných obvodov vo voľbách do mestského zastupiteľstva sa na miestnu časť hľadí ako na mestskú časť.“.

5. V § 10 ods. 5 tretej vete sa slovo „15-násobok“ nahrádza slovom „10-násobok“.


6. V § 11a ods. 1 sa slovo „dvaja“ nahrádza slovom „traja“.

7. V § 11a ods. 1 tretej vete sa vypúšťajú slová „v čase jeho neprítomnosti alebo nespôsobilosti na výkon funkcie“.


8. V § 11a ods. 1 sa na konci pripája táto veta: „Jeden z námestníkov má kompetencie stanovené najmä pre výkon potrieb mestských častí vrátane procesu ich racionalizácie, kompetencií, potrieb obyvateľov v nich žijúcich, ako aj komunikácie s ich volenými zástupcami.“.

9. V § 12 ods. 2 prvá veta znie: „Mestská rada sa skladá z ôsmich poslancov mestského zastupiteľstva, zvolených mestským zastupiteľstvom za členov mestskej rady spravidla na celé funkčné obdobie, z predsedu Rady starostov, námestníkov primátora a primátora.“. 

10.  V § 13 ods. 3 sa vypúšťa prvá veta.

11.  V § 14 ods. 1 sa za druhú vetu vkladá nová tretia veta, ktorá znie: „Každá miestna časť má v miestnom zastupiteľstve aspoň jedného poslanca.“.

12. V § 14 ods. 2 písmená a) až d) znejú:
„a) do 25 000 obyvateľov 7 až 11 poslancov,
b) od 25 001 obyvateľov do 40 000 obyvateľov 11 až 19 poslancov.
c) od 40 001 obyvateľov do 60 000 obyvateľov 19 až 25 poslancov.
d) nad 60 001 obyvateľov 25 až 29 poslancov.“.

13. V § 14 ods. 4 tretej vete sa slovo „10-násobok“ nahrádza slovom „7-násobok“.


14. V § 15a ods. 1 sa za druhú vetu vkladá nová tretia veta, ktorá znie: „Starosta môže poveriť zastupovaním dvoch zástupcov starostu, ak má mestská časť viac ako 30 000 obyvateľov, a troch zástupcov starostu, ak má mestská časť viac ako 70 000 obyvateľov; zároveň určí poradie, v akom ho zastupujú.“.

15. V § 15a ods. 1 štvrtej vete sa vypúšťajú slová „v čase jeho neprítomnosti alebo nespôsobilosti na výkon funkcie“.

16.  Za § 18 sa vkladá nový § 18a, ktorý vrátane nadpisu znie:

„§ 18a
Osobitné ustanovenia o nakladaní s majetkom mesta

(1) Stanovenie všeobecnej hodnoty prevádzaného majetku znaleckým posudkom6ba) pri prevode vlastníctva majetku mesta z dôvodu hodného osobitného zreteľa6bb) sa nevyžaduje, ak hodnota majetku mesta neprevyšuje 40 000 eur na základe preukázateľného porovnania s obdobným majetkom mesta alebo mestskej časti alebo inou verejne dostupnou ponukou na predaj obdobnej veci.

(2) Stanovenie všeobecnej hodnoty nájomného znaleckým posudkom6ba) pri prenechaní majetku mesta do nájmu z dôvodu hodného osobitného zreteľa6bc) sa nevyžaduje, ak hodnota nájomného v úhrne za celé obdobie nájmu6bd) neprevyšuje 50 000 eur na základe preukázateľného porovnania s obdobným nájmom alebo inou verejne dostupnou ponukou na nájom obdobnej veci.“.

Poznámky pod čiarou k odkazom 6ba až 6bd znejú:
„6ba) Vyhláška Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku v znení neskorších predpisov.
6bb) § 9a ods. 15 písm. f) zákona Slovenskej národnej rady č. 138/1991 Zb. v znení neskorších predpisov.
6bc) § 9aa ods. 2 písm. e) zákona Slovenskej národnej rady č. 138/1991 Zb. v znení neskorších predpisov.
6bd) § 9aa ods. 4 zákona Slovenskej národnej rady č. 138/1991 Zb. v znení neskorších predpisov.“.


17.  V § 19 ods. 2 sa na konci pripája táto veta: „V záujme zachovania historického názvu a symbolov sa na miestnu časť hľadí ako na mestskú časť.“.

18.  Za § 27e sa vkladá § 27f, ktorý vrátane nadpisu znie:

„§ 27f
Prechodné ustanovenia k úpravám účinným odo dňa konania
volieb do orgánov samosprávy obcí nasledujúcich po voľbách do orgánov samosprávy obcí konaných v roku 2026


(1) Ustanovenia § 10 ods. 2 štvrtej vety a § 14 ods. 1 tretej vety sa použijú najskôr pri určovaní volebných obvodov vo voľbách do orgánov samosprávy obcí nasledujúcich po voľbách do orgánov samosprávy obcí konaných v roku 2026 (ďalej len „nasledujúce voľby po roku 2026“); na tento účel sa miestnou časťou rozumie miestna časť podľa tohto zákona účinného od konania nasledujúcich volieb po roku 2026.

(2) Odo dňa konania nasledujúcich volieb po roku 2026 sa Mestská časť Košice - Staré Mesto označuje ako Mestská časť Košice 1, Mestská časť Košice - Západ sa označuje ako Mestská časť Košice 2, Mestská časť Košice - Dargovských hrdinov sa označuje ako Mestská časť Košice 3 a Mestská časť Košice - Juh sa označuje ako Mestská časť Košice 4. Nové označenie mestských častí sa primerane použije aj pri príprave a konaní nasledujúcich volieb po roku 2026.

(3) Dňom konania nasledujúcich volieb po roku 2026 sa zrušujú:
a) Mestská časť Košice - Sever,
b) Mestská časť Košice - Kavečany,
c) Mestská časť Košice - Sídlisko Ťahanovce,
d) Mestská časť Košice - Ťahanovce,
e) Mestská časť Košice - Džungľa,
f) Mestská časť Košice - Sídlisko KVP,
g) Mestská časť Košice - Luník IX,
h) Mestská časť Košice - Myslava,
i) Mestská časť Košice - Pereš,
j) Mestská časť Košice - Lorinčík,
k) Mestská časť Košice - Poľov, 
l) Mestská časť Košice - Šaca,
m) Mestská časť Košice - Košická Nová Ves,
n) Mestská časť Košice - Barca,
o) Mestská časť Košice - Šebastovce,
p) Mestská časť Košice - Krásna,
q) Mestská časť Košice - Nad jazerom,
r) Mestská časť Košice - Vyšné Opátske
(ďalej len „zrušená mestská časť“).

(4) Právnym nástupcom zrušenej mestskej časti podľa odseku 3 písm. a) až e) je Mestská časť Košice 1. Právnym nástupcom zrušenej mestskej časti podľa odseku 3 písm. f) až l) je Mestská časť Košice 2. Právnym nástupcom zrušenej mestskej časti podľa odseku 3 písm. m) je Mestská časť Košice 3. Právnym nástupcom zrušenej mestskej časti podľa odseku 3 písm. n) až r) je Mestská časť Košice 4.

(5) Odo dňa konania nasledujúcich volieb po roku 2026 na mestskú časť, ktorá je právnym nástupcom zrušenej mestskej časti podľa odseku 4, prechádza zo strany zrušenej mestskej časti výkon verejnej správy, majetok zrušenej mestskej časti, všetky práva a povinnosti zrušenej mestskej časti vrátane správy majetku mesta zvereného zrušenej mestskej časti a práv a povinností zrušenej mestskej časti z pracovnoprávnych vzťahov a iných právnych vzťahov.

(6) Funkčné obdobie starostu, poslancov miestneho zastupiteľstva a hlavného kontrolóra zrušenej mestskej časti uplynie dňom konania nasledujúcich volieb po roku 2026. 

(7) Mestská časť, ktorá je právnym nástupcom zrušenej mestskej časti podľa odseku 4, plní
a) úlohy zrušenej mestskej časti pri vykonaní nasledujúcich volieb po roku 2026; zrušená mestská časti poskytne potrebnú súčinnosť,
b) úlohy zrušenej mestskej časti odo dňa konania nasledujúcich volieb po roku 2026 až do ustanovenia novozvolených orgánov mestskej časti.

(8) Ak mestské zastupiteľstvo nadpolovičnou väčšinou všetkých poslancov do 31. marca 2027 schváli návrh odlišného územného členenia mesta ako je uvedený v prílohe tohto zákona účinného odo dňa konania nasledujúcich volieb po roku 2026, ktorý spĺňa podmienky ustanovené v tretej vete, a Rada starostov nadpolovičnou väčšinou všetkých svojich členov so schváleným návrhom do 30 dní odo dňa jeho schválenia vysloví súhlas, mestské zastupiteľstvo vyhlási referendum mesta o územnom členení mesta podľa schváleného návrhu mestského zastupiteľstva; referendum mesta sa uskutoční v deň konania najbližších volieb do Národnej rady Slovenskej republiky  nasledujúcich po vyhlásení referenda mesta mestským zastupiteľstvom. V prípade platnosti výsledkov referenda mesta vláda Slovenskej republiky do jedného roka od konania referenda mesta predloží Národnej rade Slovenskej republiky návrh na zmenu zákona, ktorým sa s účinnosťou odo dňa konania nasledujúcich volieb po roku 2026 ustanoví územné členenie mesta v súlade s výsledkami referenda. Schválený návrh územného členenia mesta podľa prvej vety musí spĺňať  nasledovné podmienky:
a) celkový počet mestských častí nepresiahne desať,
b) počet obyvateľov mestskej časti podľa schváleného návrhu bude najmenej 20 000 obyvateľov s výnimkou najviac dvoch mestských častí, ktorých počet obyvateľov bude najmenej 5 000 obyvateľov.“.

19.  Zákon sa dopĺňa prílohou, ktorá vrátane nadpisu znie:

„Príloha
k zákonu Slovenskej národnej rady č. 401/1990 Zb.

ÚZEMNÉ ČLENENIE MESTA KOŠICE

A. Mestské časti

1. Mesto Košice sa člení na tieto mestské časti:
a) Mestská časť Košice 1,
b) Mestská časť Košice 2,
c) Mestská časť Košice 3,
d) Mestská časť Košice 4.

2. Územie mestských častí pozostáva z nasledovných katastrálnych území:
a) Mestskú časť Košice 1 tvoria katastrálne územia Stredné Mesto, Huštáky, Letná, Severné Mesto, Čermeľ, Kamenné, Kavečany, Nové Ťahanovce, Ťahanovce a Brody,
b) Mestskú časť Košice 2 tvoria katastrálne územia Terasa, Grunt, Luník, Myslava, Pereš, Lorinčík, Poľov, Šaca a Železiarne,
c) Mestskú časť Košice 3 tvoria katastrálne územia Furča a Košická Nová Ves,
d) Mestskú časť Košice 4 tvoria katastrálne územia Južné Mesto, Skladná, Barca, Šebastovce, Krásna, Jazero, Vyšné Opátske a Nižná Úvrať.

B. Miestne časti

1. Mestská časť Košice 1 sa člení na tieto miestne časti:
a) Staré Mesto; túto miestnu časť tvoria katastrálne územia Stredné Mesto, Huštáky a Letná,
b) Sever; túto miestnu časť tvoria katastrálne územia Severné Mesto, Čermeľ a Kamenné,
c) Kavečany; túto miestnu časť tvorí katastrálne územie Kavečany,
d) Sídlisko Ťahanovce; túto miestnu časť tvorí katastrálne územie Nové Ťahanovce,
e) Ťahanovce; túto miestnu časť tvorí katastrálne územie Ťahanovce,
f) Džungľa; túto miestnu časť tvorí katastrálne územie Brody.

2. Mestská časť Košice 2 sa člení na tieto miestne časti: 
a) Západ; túto miestnu časť tvorí katastrálne územie Terasa,
b) Sídlisko KVP; túto miestnu časť tvorí katastrálne územie Grunt,
c) Luník IX; túto miestnu časť tvorí katastrálne územie Luník,
d) Myslava; túto miestnu časť tvorí katastrálne územie Myslava,
e) Pereš; túto miestnu časť tvorí katastrálne územie Pereš,
f) Lorinčík; túto miestnu časť tvorí katastrálne územie Lorinčík,
g) Poľov; túto miestnu časť tvorí katastrálne územie Poľov,
h) Šaca; túto miestnu časť tvoria katastrálne územia Šaca a Železiarne.

3. Mestská časť Košice 3 sa člení na tieto miestne časti:
a) Dargovských hrdinov; túto miestnu časť tvorí katastrálne územie Furča,
b) Košická Nová Ves; túto miestnu časť tvorí katastrálne územie Košická Nová Ves.

4. Mestská časť Košice 4 sa člení na tieto miestne časti:
a) Juh; túto miestnu časť tvoria katastrálne územia Južné Mesto a Skladná,
b) Barca; túto miestnu časť tvorí katastrálne územie Barca,
c) Šebastovce; túto miestnu časť tvorí katastrálne územie Šebastovce,
d) Krásna; túto miestnu časť tvorí katastrálne územie Krásna,
e) Nad jazerom; túto miestnu časť tvorí katastrálne územie Jazero,
f) Vyšné Opátske; túto miestnu časť tvoria katastrálne územia Vyšné Opátske a Nižná Úvrať.“.





Čl. II


Tento zákon nadobúda účinnosť 1. júna 2026 okrem čl. I bodov 2, 5, 9, 11 a 13, ktoré nadobúdajú účinnosť dňom konania volieb do orgánov samosprávy obcí v roku 2026, čl. I bodu 12, ktorý nadobúda účinnosť dňom vyhlásenia volieb do orgánov samosprávy obcí nasledujúcich po voľbách do orgánov samosprávy obcí konaných v roku 2026, a čl. I bodov 1, 14, 17 a 19, ktoré nadobúdajú účinnosť dňom konania volieb do orgánov samosprávy obcí nasledujúcich po voľbách do orgánov samosprávy obcí konaných v roku 2026. 

